Up-99/02
Natisni
Opravilna št.:
Up-99/02
Datum odločitve:
26. 3. 2002
ECLI:
ECLI:SI:USRS:2002:Up.99.02
Akt:
Ustavna pritožba A. A. zoper sodbo Višjega delovnega in socialnega sodišča št. Pdp 224/00 z dne 19. 10. 2000
Izrek:
Ustavna pritožba A. A. zoper sodbo Višjega delovnega in socialnega sodišča št. Pdp 224/00 z dne 19. 10. 2000 se zavrže.
Evidenčni stavek:
Z vložitvijo nedovoljenega pravnega sredstva si pritožnik ne zavaruje roka za vložitev ustavne pritožbe proti odločbi, ki jo je izpodbijal z nedovoljenim pravnim sredstvom.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 2. 2002
Vrsta odločitve:
sklep
Vrsta rešitve:
zavrženje
Dokument:
US21329
Up-99/02
26. 3. 2002
S K L E P
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnica v Z., na seji senata dne 26. marca 2002
sklenilo:
Ustavna pritožba A. A. zoper sodbo Višjega delovnega in socialnega sodišča št. Pdp 224/00 z dne 19. 10. 2000 se zavrže.
Obrazložitev
1. Delovno in socialno sodišče v Ljubljani je ugodilo zahtevku pritožnice in njenega moža, ki sta kot edina dediča po pokojnem sinu vtoževala znesek razlike med izplačanim terenskim dodatkom in dnevnicami za čas napotitve na delo izven matične delovne enote, ki naj bi mu ga dolgovala tožena stranka kot njegova delodajalka. Višje sodišče je na pritožbo tožene stranke sodbo sodišča prve stopnje spremenilo in tožbeni zahtevek kot neutemeljen zavrnilo. Štelo je, da tožnika kot dediča pokojnega delavca nista aktivno legitimirana za delovni spor. Revizijo pritožnice in njenega moža zoper navedeno sodbo je Vrhovno sodišče kot nedovoljeno zavrglo. 2. Pritožnica v ustavni pritožbi uvodoma navaja, da vlaga ustavno pritožbo zoper sodbo Višjega sodišča v zvezi s sklepom Vrhovnega sodišča, pri čemer pa iz vsebine ustavne pritožbe izhaja, da se nanaša izključno na sodbo Višjega sodišča. V ustavni pritožbi navaja, da izpodbijana sodba Višjega sodišča nima razlogov o odločilnih dejstvih, poleg tega pa se ne strinja s stališčem Višjega sodišča, da pravice iz delovnega razmerja v primeru, ko delavec še ni začel tožbe, niso podedljive. Zatrjuje kršitev 22. člena Ustave.
3. Po določbi 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je treba ustavno pritožbo vložiti v roku 60 dni od vročitve posamičnega akta, zoper katerega je mogoča ustavna pritožba. Ustavno sodišče je že večkrat poudarilo, da si pritožnik z vložitvijo nedovoljenega pravnega sredstva ne zavaruje roka za vložitev ustavne pritožbe. V obravnavani zadevi je bila revizija zoper sodbo Višjega sodišča v zvezi s sodbo sodišča prve stopnje zavržena kot nedovoljena. To pomeni, da je rok za vložitev ustavne pritožbe zoper sodbo Višjega sodišča začel teči že z vročitvijo te sodbe pritožnici oziroma njeni pooblaščenki. Glede na to, da je bil sklep Vrhovnega sodišča izdan dne 27. 11. 2001, ustavna pritožba pa je bila vložena 25. 2. 2002 (torej je že v času od 27. 11. 2001 do 25. 2. 2002 preteklo 90 dni), je očitno, da je bila sodba Višjega sodišča z dne 19. 10. 2000 pritožnici vročena več kot šestdeset dni pred vložitvijo ustavne pritožbe. Ker je ustavna pritožba prepozna, jo je Ustavno sodišče zavrglo.
4. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in na podlagi prve alineje 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan